
PHLEBITIST MEGHATÁROZÓ TÉNYEZŐK VIZSGÁLATA

Bevezetés: Az egészségügyi ellátás elengedhetetlen részét képezi az intravénás eszközök alkalmazása, mely során nagy számban alakul ki phlebitis. Kutatásunkban ezen fertőzések csökkentésére szolgáló szempontok feltárását végeztük.
Módszerek: Experimentális, prospektív, kvalitatív és kvantitatív vizsgálatunkat 2021. júliusa és szeptembere között végeztük a Pécsi Tudományegyetem II. sz. Belgyógyászati Klinikán, a Neurológiai Klinikán és az Idegsebészeti Klinikán. A kutatásba bevont betegek (n=105) demográfiai adatait és az alkalmazott perifériás rövid kanülök tulajdonságait felmérőlap segítségével azonosítottuk. A kanülöket az alkalmazásuk végéig nyomon követtük, majd az eltávolított kanülöket begyűjtöttük mikrobiológiai vizsgálat céljából. A rendelkezésünkre álló adatokat IBM SPSS Statistics 26.0 és Microsoft Excel program segítségével értékeltük ki. Leíró statisztika mellett, Khí-négyzet próbát és Fisher-tesztet alkalmaztunk, eredményeinket p≤0,05 mellett fogadtuk el.
Eredmények: Az adatok alapján megállapítottuk, hogy az idős (≥76 év) betegeknél gyakrabban alakul ki phlebitis (p<0,05), és a könyökhajlatba helyezett kanülökből a leoltás eredménye szerint nagyobb arányban tenyészik ki kórokozó (p<0,05), mint más véna alkalmazása során. A különböző méretű kanülök (p>0,05), és a különböző típusú kötszerek alkalmazása (p>0,05) nem befolyásolja a phlebitis kialakulását. Nem jelent kockázati tényezőt a phlebitis kapcsán a kanülök hosszabb ideig (≥73 óra) tartó alkalmazása (p>0,05), valamit ezekről a kanülökről (≥73 óra) nem tenyészthető ki nagyobb valószínűséggel mikroorganizmus (p>0,05).
Következtetések: Eredményeink alapján arra következtetünk, hogy a rutin, időhöz kötött kanül eltávolítás nem megfelelő megoldás a phlebitis kialakulásának elkerülése céljából, illetve a demográfiai tényezők és a kanülgondozás szempontjai mellet fontos szerepet játszottak a mikrobiológiai tényezők is.

